趙閱道高齋
作者：蘇軾
朝代：宋

paragraphs: 見公奔走謂公勞，聞公隠退云公高。
公心底處有高下，夢幻去來隨所遭。
不知高齋竟何義，此名之設緣吾曹。
公年四十已得道，俗緣未盡餘伊臯。
功名富貴皆逆旅，黄金知繫何人袍。
超然已了一大事，挂冠而去真秋毫。
坐看猿猱落罝罔，兩手未肯置所操。
乃知賢達與愚陋，豈直相去九牛毛。
長松百尺不自覺，企而羨者蓬與蒿。
我欲贏糧往問道，未應舉臂辭盧敖。